Author: agenda0
Company: MZP SR

Predkladacia správa

           Vláda Slovenskej republiky  uznesením č.1039 zo dňa 13. decembra 2000 k „Zámeru budovania Priemyselného parku Záhorie“  (bod B.5 uznesenia)  uložila ministrovi životného prostredia  v spolupráci s ministrom hospodárstva, ministrom dopravy pôšt a telekomunikácii, ministrom vnútra, ministrom pôdohospodárstva, ministrom práce, sociálnych vecí a rodiny, ministrom výstavby a regionálneho rozvoja a predsedom správnej rady Slovenského pozemkového fondu zabezpečiť obstaranie „Štúdie pre umiestnenie priemyselných parkov na území SR“ do vytipovaných regiónov a jej posúdenie podľa zákona NR SR č. 127/1994 Z.z..
          Prezident prezídia  Fondu národného majetku poukázal čiastku 20 mil. Sk Okresnému úradu v Malackách, ktorý po nasledovných rokovaniach ponechal na vypracovanie „Komplexnej štúdie  zriadenia a prevádzky Priemyselného parku Záhorie“ 17,7 mil.Sk a Ministerstvu životného prostredia SR previedol na plnenie úloh B.2., B.3. a B.5. celkom 2,3 mil.Sk, z toho na vypracovanie „Štúdie pre umiestnenie priemyselných parkov na území SR do vytipovaných regiónov“ čiastku 1,2  mil.Sk. 
           Z uvedených prostriedkov 1,2 mil. Sk Ministerstvo životného prostredia SR zabezpečilo vypracovanie štúdie v rozsahu, zodpovedajúcom výške pridelených prostriedkov.
          Vypracovaná štúdia, ako zámer rozvojového programu na podporu prílevu priamych zahraničných investícií, splnila svoj účel a dala reálnu predstavu o záujme jednotlivých samosprávnych celkov budovať priemyselné parky. Taktiež naznačila mieru  ich pripravenosti.
           Na to, aby sa vytvorili zo strany štátu dostatočné podmienky pre urýchlené budovanie priemyselných parkov je potrebné, vypracovanú štúdiu dopracovať a zobjektivizovať existujúce podklady, uvedené vo vypracovanej  štúdii. Taktiež je potrebné vykonať posúdenie navrhovaných lokalít z hľadiska vplyvu na životné prostredie, zosúladiť s platnou územnoplánovacou dokumentáciou sídiel a regiónov a vypracovať komplexnú databázu údajov pre potenciálnych investorov. 
           Na splnenie úloh, navrhovaných  v predkladanej správe, a  najmä vzhľadom na zlú finančnú situáciu obcí, ktoré sú podľa zákona č. 193/2000 Z.z. zriaďovateľmi priemyselných parkov, je potrebné vyčleniť  ďalšie prostriedky zo zdrojov Fondu národného majetku.  Náklady na pokrytie uvedených úloh sa predpokladajú vo výške 16,5 mil. Sk.